b"\n_START_ARTICLE_\nMaria Schneider\n_START_SECTION_\nBiografia\n_START_PARAGRAPH_\nEra filla de la model Marie-Christine Schneider i de l'actor Daniel G\xc3\xa9lin, el qual mai no la va recon\xc3\xa8ixer com a filla. En aquest sentit, Maria va dir: \xc2\xabEstic cansada que em presentin com la filla de Daniel G\xc3\xa9lin, quan ell mai no m'ha reconegut. L'he vist tres vegades a la vida\xc2\xbb.\n_START_SECTION_\nCarrera cinematogr\xc3\xa0fica\n_START_PARAGRAPH_\nMaria Schneider va fer el seu debut a l'escenari amb nom\xc3\xa9s 15 anys, sense haver rebut classes d'interpretaci\xc3\xb3. Dos anys m\xc3\xa9s tard, va obtenir el primer paper de protagonista en el cinema, amb la pel\xc2\xb7l\xc3\xadcula L'arbre de Nadal de Terence Young. Poc despr\xc3\xa9s va fer una petita aparici\xc3\xb3 a la pel\xc2\xb7l\xc3\xadcula Madly, al costat d'Alain Delon._NEWLINE_R\xc3\xa0pidament, Maria va multiplicar les interpretacions en produccions franceses, aix\xc3\xad com alemanyes i italianes, per la qual cosa es va presentar a un c\xc3\xa0sting per a un projecte de Bernardo Bertolucci. Seleccionada entre centenars de candidates, l'actriu va protagonitzar al costat de Marlon Brando la pel\xc2\xb7l\xc3\xadcula que la va portar a la consagraci\xc3\xb3: L'\xc3\xbaltim tango a Par\xc3\xads. La darrera escena, on l'actriu \xc3\xa9s violada (sodomitzada amb mantega), no va ser consentida, tal com va afirmar Bertolucci posteriorment en una entrevista._NEWLINE_Durant els anys 70 gaud\xc3\xad de prestigiosos companys a les seves pel\xc2\xb7l\xc3\xadcules, com ara Jack Nicholson a Professione: reporter, David Bowie i Marlene Dietrich a Just a gigol\xc3\xb3, o G\xc3\xa9rard Depardieu a Violante. Va abandonar el rodatge de Cal\xc3\xadgula per ingressar en una cl\xc3\xadnica psiqui\xc3\xa0trica._NEWLINE_Va ser nomenada per al Premi C\xc3\xa9sar a la millor actriu secund\xc3\xa0ria el 1980 pel seu paper com a prostituta violenta i malsana a la pel\xc2\xb7l\xc3\xadcula La D\xc3\xa9robade (Mem\xc3\xb2ries d'una puta francesa)._NEWLINE_Va continuar la seva carrera a Europa durant els anys 80, per\xc3\xb2 en interpretacions menys significatives i principalment per a televisi\xc3\xb3. Durant els anys 90 va fer algunes aparicions en el cinema, en Les nuits fauves i Jane Eyre. En Les acteurs (any 2000) apareix amb un paper semiautobiogr\xc3\xa0fic d'actriu male\xc3\xafda._NEWLINE_La seva \xc3\xbaltima aparici\xc3\xb3 en el cinema va ser l'any 2009, quan va tenir un paper a la pel\xc2\xb7l\xc3\xadcula La client, de Josiane Balasko._NEWLINE_Va morir de c\xc3\xa0ncer, a Par\xc3\xads, el 3 de febrer de 2011."